CELEX: 62022TN0245
Language: et
Date: 2022-06-20 00:00:00
Title: Kohtuasi T-245/22: 4. mail 2022 esitatud hagi – PGTEX Morocco versus komisjon

20.6.2022   
            
            
               ET
            
            
               Euroopa Liidu Teataja
            
            
               C 237/76
            
         
      4. mail 2022 esitatud hagi – PGTEX Morocco versus komisjon
      (Kohtuasi T-245/22)
      (2022/C 237/97)
      Kohtumenetluse keel: inglise
      
         Pooled
      
      
         Hageja: PGTEX Morocco (Tanger, Maroko) (esindajad: advokaadid P. Vander Schueren ja T. Martin-Brieu)
      
         Kostja: Euroopa Komisjon
      
         Nõuded
      
      Hageja palub Üldkohtul:
      
                  —
               
               
                  tunnistada hagi vastuvõetavaks;
               
            
                  —
               
               
                  tühistada hagejat puudutavas osas komisjoni 24. veebruari 2022. aasta rakendusmäärus (EL) 2022/302, millega laiendatakse teatavate Hiina Rahvavabariigist pärit kootud ja/või nõeltöödeldud klaaskiust kangaste impordi suhtes rakendusmäärusega (EL) 2020/492 (mida on muudetud rakendusmäärusega (EL) 2020/776) kehtestatud lõplikku dumpinguvastast tollimaksu Marokost lähetatud klaaskiust kanga impordile, olenemata sellest, kas kõnealused tooted on deklareeritud Marokost pärinevana või mitte, ja lõpetatakse uurimine, milles käsitletakse võimalikku kõrvalehoidmist Egiptusest pärit teatavate kootud ja/või nõeltöödeldud klaaskiust kangaste impordi suhtes rakendusmäärusega (EL) 2020/492 kehtestatud dumpinguvastastest meetmetest Marokost lähetatud impordi vahendusel, olenemata sellest, kas kõnealused tooted on deklareeritud Marokost pärinevana või mitte (1) (edaspidi „vaidlustatud määrus“), ning
               
            
                  —
               
               
                  mõista hageja kohtukulud välja kostjalt.
               
            
         Väited ja peamised argumendid
      
      Hagi põhjenduseks esitab hageja neli väidet.
      
                  1.
               
               
                  Esimene väide, et kostja rikkus assotsiatsioonilepingut ja alusmääruse artiklit 22 ning vaidlustatud määruse puhul on tegemist võimu kuritarvitamisega, kuna sellega kehtestatakse dumpinguvastased meetmed hageja eksporditud Maroko sooduspäritolu klaaskiust kanga suhtes, tegemata üldise tolli- ja kaubanduskokkuleppe (GATT) VI artikli kohaselt kindlaks, et import oli dumpinguhinnaga, ning ilma, et need meetmed oleksid üldise tolli- ja kaubanduskokkuleppe VI artikli kohaldamise lepinguga kooskõlas.
               
            
                  2.
               
               
                  Teine väide, et kostja ei esitanud põhjendusi, rikkus hageja kaitseõigusi ja õigust heale haldusele, tegi ilmseid hindamisvigu ning toimis alusmääruse artikli 18 lõikeid 1 ja 3 rikkudes, kui ta kohaldas fakte hageja vastu.
               
            
                  3.
               
               
                  Kolmas väide, et kostja tegi ilmseid hindamisvigu, rikkus õigust heale haldusele ja rikkus alusmääruse artikli 13 lõiget 1, kui ta leidis, et hageja asutamiseks ei olnud piisavat alust ega majanduslikku põhjendust; ning
               
            
                  4.
               
               
                  Neljas väide, et kostja tegi ilmseid hindamisvigu ning toimis rikkudes õigust heale haldusele, diskrimineerimiskeelu põhimõtet, võrdse kohtlemise põhimõtet ning alusmääruse artikli 13 lõikeid 1 ja 2, kui ta tugines tuvastusele, et Marokos toimunud tootmisprotsess kujutas endast „kokkupanemist“.
               
            
         (1)  ELT 2022, L 46, lk 49.